SL Uradni list Evropske unije C 41/4

Sporočilo Komisije o zaščiti avtorskih pravic za motive na skupni strani eurokovancev

2011/C 41/03

UVOD

Spomladi 1996 so države članice sklenile, da bodo eurokovanci, namenjeni obtoku, imeli skupno in nacionalno stran, zato so pooblastile Komisijo, da organizira evropski natečaj za izbor motivov na skupni strani eurokovancev. Junija 1997 so predsedniki držav oziroma vlad na evropskem natečaju izbrali motive za kovance. Eurokovanci so v obtoku v osmih apoenih: 1, 2, 5, 10, 20 in 50 centov ter 1 in 2 eura.

Na podlagi Uredbe Sveta (ES) št. 974/98 o uvedbi eura (1) so bili s 1. januarjem 2002 uvedeni eurokovanci.

Apoeni in tehnične specifikacije eurokovancev, namenjenih obtoku, so določeni v Uredbi Komisije (ES) št. 975/98 (2).

7. junija 2005 je Svet odločil, da je treba skupne strani kovancev za 10, 20 in 50 centov ter za 1 in 2 eura, ki so predstavljale Evropsko unijo pred njeno širitvijo leta 2004 s petnajst na petindvajset držav članic, spremeniti, da bodo v prihodnje predstavljene vse države članice Evropske unije. Skupne strani kovancev najmanjših vrednosti (1, 2 in 5 centov) niso bile spremenjene, ker predstavljajo Evropo kot del sveta in zato širitev Evropske unije nanje ni vplivala.

Nove skupne strani so bile postopno uvedene leta 2007. Na vseh eurokovancih, namenjenih obtoku, ki imajo letnico 2008 ali več, je na skupni strani viden nov motiv.

Avtor motivov, ki so ga junija 1997 na evropskem natečaju izbrali predsedniki držav oziroma vlad, je avtorske pravice za motive starih in novih skupnih strani prenesel na Komisijo.

V Sporočilu Komisije z dne 22. oktobra 2001 o zaščiti avtorskih pravic za motive na skupni strani eurokovancev (3) so določene ureditve glede uveljavljanja avtorskih pravic in izvajanja veljavnih predpisov o reproduciranju motivov s skupne strani.

Ker se je euroobmočje po sprejetju sporočila razširilo in ker so bile novim državam članicam dodeljene avtorske pravice za motive na skupni strani kovancev, je treba posodobiti prilogo k sporočilu z nazivi imenovanih organov držav članic, ki so se medtem pridružile euroobmočju: Slovenija leta 2007, Ciper in Malta leta 2008, Slovaška leta 2009 in Estonija leta 2011. Obenem je jeseni 2009 potekalo posvetovanje z delovno skupino direktorjev kovnic in pododborom za eurokovance o učinkovitosti predpisov o reproduciranju in uveljavljanju avtorskih pravic, na katerem so udeležene strani sklenile, da je obstoječa ureditev dovolj učinkovita in je ni treba spreminjati. To sporočilo zato nadomešča prej navedeno Sporočilo Komisije z dne 13. novembra 2001 o zaščiti avtorskih pravic skupne strani eurokovancev. Poleg vsebinskih sprememb so zato spremembe glede na sporočilo iz leta 2001 omejene na posodobitve uvodnih izjav, klavzule ponovnega pregleda in priloge.

1. Imetnik avtorskih pravic

Avtorske pravice za motive na skupni strani evrokovancev so v lasti Evropske unije, ki jo predstavlja Komisija. Evropska Komisija je vsaki državi članici, ki je prevzela euro, podelila vse zadevne pravice Unije, ki veljajo na ozemlju te članice. Ko bodo druge države članice prevzele euro, bo Komisija tudi njim podelila avtorske pravice.

2. Predpisi o reproduciranju

Komisija in države članice euroobmočja bodo na svojem ozemlju uvedle naslednje skupne predpise o reproduciranju, kot so določeni v Uredbi (ES) št. 974/98. Reproduciranje vseh ali dela motivov skupne strani eurokovancev je brez uporabe posebnih postopkov dovoljeno v naslednjih primerih:

— na fotografijah, risbah, slikah, filmih, podobah in splošnih ponazoritvah v ploski obliki (brez reliefa), če verodostojno prikazujejo podobo in se uporabijo tako, da ne škodijo podobi eura oziroma je ne spreminjajo,

— za ponazoritev z reliefom na predmetih, ki niso kovanci, medalje ali simboli ter kakršni koli drugi predmeti, ki se lahko pomotoma zamenjajo za kovance,

— za ponazoritev na simbolih iz mehkega materiala ali plastike, če je njihova velikost vsaj 50 odstotkov večja ali manjša od pravih kovancev.

Pripomniti je treba tudi, da v skladu z Uredbo Sveta (ES) št. 2182/2004 (4) ni dovoljeno, reproduciranje na medaljah in kovinskih žetonih ali kakršnih koli drugih kovinskih predmetih, ki bi jih bilo mogoče pomotoma zamenjati za kovance.

Za vse druge oblike reproduciranja vseh ali dela motivov skupne strani eurokovancev je v primeru držav članic, ki niso del euroobmočja, in tretjih držav potrebno izrecno dovoljenje Evropske komisije, v primeru držav članic euroobmočja pa dovoljenje imenovanega organa države članice, kateremu so bile podeljene avtorske pravice (seznam imenovanih organov držav članic euroobmočja je na voljo v Prilogi).

Prošnje za pridobitev dovoljenja, ki se naslovijo na Evropsko komisijo, je treba poslati na Generalni direktorat za gospodarske in finančne zadeve.

3. Uveljavljanje

Države članice euroobmočja na svojih ozemljih zagotovijo uveljavljanje avtorskih pravic v skladu s svojimi nacionalnimi zakonodajami in z zgoraj navedenimi predpisi o reproduciranju. Komisija namerava uveljaviti avtorske pravice tudi v državah članicah, ki niso del euroobmočja, in v tretjih državah, v skladu z zadevnimi nacionalnimi zakonodajami.

Če Komisija ali nacionalni organi, katerim so bile podeljene avtorske pravice, izvedo za nepooblaščeno reproduciranje na svojem ozemlju, morajo nemudoma ukrepati, da se takšno reproduciranje preneha oziroma prekine. Komisija ali države članice (če so del euroobmočja) lahko v skladu z ustrezno nacionalno zakonodajo uvedejo civilnopravne ali kazenske postopke proti osebam, odgovornim za takšno reproduciranje.

Komisija bo avtorske pravice uveljavljala v sodelovanju z državami članicami. Zato so države članice pozvane, naj obvestijo Komisijo o vseh svojih ukrepih za uveljavljanje avtorskih pravic in o izvajanju predpisov o reproduciranju.

4. Pregled veljavnih ureditev

Komisija se lahko v prihodnosti odloči, da pregleda izvajanje zgoraj navedenih predpisov z namenom, da veljavne ureditve uskladi z novimi izkušnjami.

(1) UL L 139, 11.5.1998, str. 1.

(2) UL L 139, 11.5.1998, str. 6.

(3) UL C 318, 13.11.2001, str. 3.

(4) UL L 373, 21.12.2004, str. 1.